In nomine Domini amen. Anno Incarnationis eiusdem millesimo ducentesimo nonagesimo sexto mense iunio. Ego Hugo dictus le Baus de Merliens, notum facio uniuersis presentes litteras inspecturis, quod ego spontaneus non coactus nec deceptus, existens in bona memoria et in sana, pro remedio anime mee et pro remedio animorum predecessorum meorum, constituo unum anniuersarium apud Merliens qualibet anno faciendum ad quod anniuersarium uolo quod omnes presbiteri totius ecclesie de Thardo conuocentur et duodecim clerici cum eisdem; et constituo unam lampadem in ecclesia de Merliens ardentem semper per noctem et ad missarum sollempnia celebranda; et propter hoc quod predicta quolibet anno perpetuo et integre fieri ualeant sine lite, sine impedimento et sine contradictione aliqua facienda. Dictum anniuersarium quolibet anno ut dictum est faciendum et oleum pro lampade supradicta assideo et assigno super duas petias terre sitas in finagio de Merliens, quorum una sita est retro ecclesiam de Merliens inter terram Iohannis Castellani de Thardo et terram Renaudi filii Alespicier, et altera sita est retro domum dicti Maliomal de Merliens, iuxta terram heredum Simonis dicti Traitot ex una parte, et est contornium ex altera. Quod si heredes mei in predictis faciendis defecerint uel in aliquod de predictis, uolo et constituo quod prior de Thardo qui pro tempore erit ad predictas duas petias terre recurrat, recurrere possit et debeat sine contradictione et sine requisitione alicuius dominii et faciat fructus suos, et faciat quolibet anno anniuersarium supradictum et ministret oleum pro lampade supradicta. Promittoque per iuramentum meum pro me et meis heredibus quos ad hoc obligo specialiter et expresse super Sancta Dei Euangelia, omnia predicta tenere et inuiolabiliter obseruare, et in nullo de cetero contraire per me uel per alium tacite uel aperte, me, heredes meos et omnia bona mea propter hoc obligando. Uoloque me et heredes meos, ad premissa tenenda compelli quasi ex re adiudicata, per curiam domini ducis Burgundie cuius iuridictioni quo ad hoc suppono me, omnes heredes meos, et omnia bona mea. In quorum testimonium istis litteris sigillum dicte curie rogaui et optinui apponi. Actum in presentia Iohannis iudici notarii Roure, Raymondi de Thardo, dicti Perceual, Raolini et Iacobi lou Baul de Taliens, testium ad hoc uocatorum. Anno et mense predictis.